Beatrice Kiraso

Beatrice Birungi Kiraso 'yar siyasa ce 'yar ƙasar Uganda da aka sani da shigarta a fagen siyasar Uganda da kuma kungiyar ƙasashen gabashin Afirka (EAC).  Ta yi aikin gwamnati sama da shekaru ashirin a matsayin 'yar majalisa a gundumar Kabarole, mataimakiyar babban sakataren kungiyar ƙasashen gabashin Afirka, kuma a matsayinta na malama a jami'ar Makerere  

 Rayuwar farko da ilimi 
An haifi Kiraso a ƙauyen Kiburara, ƙaramar hukumar Hakibale, gundumar Kabarole, a Uganda. Ita ce ta farko cikin yara goma da marigayi Edison Amooti Rusoke Kiraso ya haifa.  Tafiya karatunta ta fara ne a makarantar firamare ta Kiburara, sai kuma makarantar Nyakasura ta O-Level sai kuma makarantar ’yan mata ta Kyebambe a matakin A-Level. A cikin shekarar 1981, ta halarci Jami'ar Makerere, inda ta kammala karatun digiri na farko a fannin tattalin arziki da gudanarwar zamantakewa a shekarar 1984.  Ta kuma yi digirin digirgir a fannin harkokin gwamnati da kuma digiri na biyu a fannin Gudanar da manufofin jama'a a Jami'ar Havard. 

 Sana'a 
A shekarar 1996, an zaɓi Kiraso ba tare da hamayya ba, a matsayin ‘yar majalisa mai wakiltar gundumar Kabarole, muƙamin da ta rike saboda ɗimbin ayyukan da ta yi a cikin al’umma da kuma karfafa ayyukanta.  Ta kasance 'yar majalisar dokokin Uganda kuma ta yi aiki a kwamitin kasafin kuɗi a majalisar dokokin Uganda.  Bayan shafe shekaru tara daga harkokin siyasa na zaɓe da kuma ɗan gajeren ritaya, Kiraso ta koma fagen siyasa don marawa mai fatan zama shugaban ƙasa Gen Henry Tumukunde baya. Ta taka muhimmiyar rawa a yakin neman zaɓensa, inda ta ba da shawarar "Sabunta Uganda" mai taken "Yana Yiwuwa".  

 Gudunmawa ga Al'ummar Gabashin Afirka 
Kiraso ta yi aiki a matsayin Mataimakinyar Sakatare Janar mai kula da Tarayyar Siyasa na EAC. A lokacin da take riƙe da muƙamin, ta kammala wa'adin shekaru biyu na shekaru uku, kuma ta taka rawar gani wajen sa kaimi ga kokarin da ake yi a yankin gabashin Afirka da kuma ciyar da harkokin siyasar ƙasashen EAC gaba.  

 Martaba da tasiri 
Kiraso ta jagoranci yunƙurin daidaita ƙa'idodi ga al'ummar Gabashin Afirka da kafa tsarin tarayyar siyasa na gabashin Afirka, don haka ake yiwa laƙabi da "Ƙungiyar Mama". A cikin shekarar 2016, an gayyace ta don neman muƙamin Sakatariyar Zartarwa ta Babban taron ƙasa da ƙasa kan yankin manyan tabkuna saboda ƙwarewarta a cikin lamuran yanki da warware rikice-rikice.

 Manazarta 

Rukuni:'Yan siyasan Uganda
Rukuni:Rayayyun mutane